
E L Ő T E R J E S Z T É S

Sülysáp Város Önkormányzata Képviselő-testületének

2017. szeptember 21-én tartandó munkaterv szerinti ülésére

7. napirendhez

Tárgy: Sülysáp város településképi arculati kézikönyvének elfogadása
Tisztelt Képviselő-testület!

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Korm. rendelet) 21., 43/A. és 43/B. §-a alapján az önkormányzatoknak ún. településképi arculati kézikönyvet kell készíteniük, mely olyan sajátos településrendezési jogintézmény, amely jogi kötőerővel nem bír, inkább szemléletformáló célt szolgál. 

A kézikönyv a település teljes közigazgatási területére készül. A kézikönyvben - a településképi követelmények megalapozására - meg kell határozni a település településkaraktert meghatározó településképi jellemzőit, a településképi szempontból egymástól jól elkülönülő településrészeket arculati jellemzőikkel és értékeikkel, a településkép minőségi formálására vonatkozó javaslatokat, valamint a településképhez illeszkedő építészeti elemeket.

A polgármester a kézikönyv elkészítésének, módosításának megkezdéséről a társadalmi bevonás keretében tájékoztatja a partnerségi rendeletben előírt partnereket; a partner javaslatokat, észrevételeket tehet, véleményt nyilváníthat. Illetőleg adatszolgáltatási kérelmet küld azon államigazgatási szerveknek, amelyek adatai szükségesek a kézikönyv kidolgozásához. 

A kézikönyv legalább a jogszabályban meghatározott fejezeteket tartalmazza, az önkormányzati főépítész közreműködésével, szerkeszthető digitális formátumban, de papír formátumú dokumentálásra is alkalmas módon készül. 

A polgármester az elkészült kézikönyvet széleskörű nyilvánosság biztosításával partnerségi véleményezésre bocsátja és véleményezésre megküldi a Magyar Építész Kamarának, a Nemzeti Média- és Hírközlési Hatóságnak, a kulturális örökség védelméért felelős miniszternek és az illetékes nemzeti park igazgatóságnak.

A polgármester az elfogadás előtt ismerteti a képviselő-testülettel a beérkezett véleményeket, az el nem fogadott véleményeket és azok indokolását, egyeztetés esetén a jegyzőkönyvet, illetve az elfogadott vélemények alapján a kézikönyv tervezetében javasolt módosításokat.

A kézikönyvet a települési önkormányzat normatív határozattal, annak mellékleteként fogadja el 2017. december 31-ig. A polgármester az elfogadott kézikönyvet az elfogadást követő 15 napon belül rövid, közérthető összefoglaló kíséretében közzéteszi az önkormányzati honlapon hirdetményben és az önkormányzati hivatalban nyomtatásban, és megküldi hitelesített pdf és szerkeszthető digitális formátumban a Korm. rendeletben meghatározott szerveknek.

Mindezek alapján jelen előterjesztés keretében egyrészről mellékletben ismertetem az érintett közigazgatási szervektől beérkezett véleményeket és az azokkal kapcsolatos önkormányzati állásfoglalást, aminek szíves tudomásulvételét kérem.

Illetőleg szíves elfogadásra előterjesztem Sülysáp város településképi arculati kézikönyvét, melyen a szükséges változtatások átvezetésre kerültek.

Kérem az előterjesztés megtárgyalását, és a dokumentumok elfogadását.
…/2017. (IX. 21.) ÖKT határozati javaslat

Sülysáp Város Önkormányzatának Képviselő-testülete a Sülysáp város településképi arculati kézikönyvére vonatkozóan az érintett közigazgatási szervektől beérkezett véleményeket és az azokkal kapcsolatos önkormányzati állásfoglalást tartalmazó, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8) Korm. rendelet 43/A. § (8) bekezdése alapján adott polgármesteri tájékoztatást tudomásul veszi, azzal egyetért.

 



Határidő: azonnal
Felelős: polgármester
Sülysáp, 2017. szeptember 14.

Horinka László s.k.


polgármester
Sülysáp Város Önkormányzata Képviselő-testületének

…/2017. (IX. 21.) ÖKT határozati javaslata
Sülysáp város településképi arculati kézikönyvének elfogadásáról

Sülysáp Város Önkormányzatának Képviselő-testülete a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8) Korm. rendelet 21., 43/A. és 43/B. §-a alapján 
1./ Sülysáp város településképi arculati kézikönyvét az 1. mellékletben foglaltak szerint fogadja el és adja ki.
2./ Felkéri és felhatalmazza a polgármestert a kézikönyv közlésével és közzétételével kapcsolatosan előírt intézkedések megtételére.

Határidő: 1./ azonnal; 2./ 15 napon belül
Felelős: polgármester

1. melléklet a …/2017. (IX. 21.) ÖKT határozathoz

Sülysáp város településképi arculati kézikönyve

